Giuleștenii nu s-au descurcat la nivelul așteptărilor în play-off, însă Adi Mutu are încredere totală în proiectul lui Dan Șucu și Victor Angelescu. „Briliantul” a comentat refuzul lui Mircea Lucescu, care își dorește să mai prindă un contract în străinătate.
Mircea Lucescu a refuzat oferta lui Dan Șucu, așa cum FANATIK a anunțat în exclusivitate, iar acționarul din Giulești trebuie să se reorienteze către un alt antrenor. Marius Șumudică rămâne în continuare o soluție pentru gruparea de sub Podul Grant.
Adi Mutu era sigur că Mircea Lucescu nu va accepta propunerea lui Dan Șucu din discuțiile pe care le-a avut cu „Il Luce”. Fostul antrenor din Giulești a vorbit și despre planul acționarului de la Rapid și spune că giuleștenii sunt încă în grafic în ceea ce privește realizarea obiectivelor propune în viitor.
„Mă așteptam că nea Mircea să nu vină la Rapid. Mai de mult am discutat cu dânsul și spunea că încă vrea să antreneze afară, iar alte persoane care sunt în contact cu domnul Lucescu au spus același lucru. Rapid e în grafic, dacă stau să mă uit la imaginea de ansamblu.
Este al doilea an al domnului Șucu la Rapid. Când a intrat oficial la Rapid mi-a spus că între trei și cinci ani își dorește să câștige campionatului. Cred că Rapid este în grafic, chiar dacă anul ăsta termină play-off-ul într-un mod dezamăgitor.
Anul trecut eram chiar eu antrenor la Rapid și am terminat pe locul cinci, cu 36 de puncte, în play-off. Se fac investiții, un exemplu clar este la FCSB cu Gigi Becali. Câștiga un campionat după 9 ani, cu investiții de multe milioane în jucători”, a declarat Mutu.
„Cu mulți jucători s-a dat greș, alții au crescut și s-au maturizat și sunt principali protagoniști ai campionatului, iar aici mă refer la Coman și Olaru. Unii vor să fie Gigi Becali, dar doar ca și comportament, mai puțin în investiții.
Dacă s-ar comporta în investiții ar fi altceva, singurii care mai fac investiții sunt domnul Șucu, domnul Rotaru și la Cluj se știe clar ce este. La Rapid s-au făcut investiții de milioane, s-au adus jucătorii, iar unii dintre ei au dat satisfacții, iar alții mai puțin.
Cred că anul ăsta ar fi bine să rămână cu jucătorii care au spirit de campion și își doresc să câștige titlul. Să nu vândă jucători importanți și să se mai facă investiții. Este o crește firească și nu pot să crească fără dezamăgiri mari.
Dezamăgirile au fost și din cauza pretențiilor pe care unii oameni le-au pus, poate chiar însuși domnul Șucu a pus o anumită presiune suplimentare de care nu era nevoie. Au câștigat 3 campionate în 100 de ani, deci e un campionat la 33 de ani”, a mai spus antrenorul.
Adi Mutu spune că presiunea din jurul Rapidului ar trebui să dispară, pentru binele clubului. FANATIK SUPERLIGA este live pe site-ul FANATIK.RO, de la ora 10:30, în fiecare zi de luni, marți și vineri.
„Cred că Rapid este în grafic și lumea ar trebui să aibă mai multă răbdare. Dacă se lasă influențat de presiune îi va fi mai greu domnului Șucu. Dânsul are un plan de business în minte, știe ce să facă. Daniel Niculae era Pele al președinților în urmă cu două luni, pentru că Rapid era pe locul 2, iar acum s-a schimbat totul și este scos țap ispășitor.
Cred că trebuie să fie mai mult echilibrul și focus pe ce se va întâmpla pe viitor. Domnul Șucu și Angelescu fac treabă bună la Rapid, au adus clubul într-un punct foarte bun, iar acum nu trebuie să se lasă influențați de presiune, de multe ori este suplimentară și fără sens”, a declarat „Briliantul”.